Byrjað verður í dag að leggja fyrir nemendur í 9. bekk grunnskóla valkvæð könnunarpróf, sem standa til 30. apríl. Prófin verða lögð fyrir á pappír.
Eftir að próftökukerfið hrundi 8. mars við töku íslenskuprófs ákvað menntamálaráðherra að aflýsa könnunarprófum níundubekkinga í stærðfræði og ensku. Í kjölfarið var ákveðið að leyfa nemendum að velja sjálfir hvort þeir þreyttu prófin.
Menntamálastofnun leggur áherslu það við skóla að prófin séu eingöngu til könnunar. Skólarnir eru jafnframt beðnir að tilkynna stofnuninni um próftöku, áætlaðan fjölda nemenda, hvaða dag próf er lagt fyrir og í hvaða greinum. Öllum nemendum er ætlað að taka prófið á sama tíma og fá einkunn innan fjögurra vikna.
Á vefsíðu Menntamálastofnunar segir að almenn sátt hafi verið um þá ákvörðun mennta- og menningamálaráðherra að aflýsa samræmdum könnunarprófum í 9. bekk grunnskóla. Nemendum er þó gefinn kostur á að þreyta próf í íslensku, stærðfræði og ensku.
Arnór Guðmundsson forstjóri Menntamálastofnunar sagði í samtali við fréttastofu á dögunum að rafræna próftökukerfið verði ekki notað áfram. Stofnunin leggi til að hlé verði gert í tvö ár sem nýtt verði til uppbyggingar öruggs kerfis.